Document ID: 32004R1353

NÕUKOGU MÄÄRUS (EÜ) nr 1353/2004,
26. juuli 2004,
millega muudetakse määrust (EÜ) nr 131/2004, mis käsitleb mõningaid piiranguid Sudaani suhtes
EUROOPA LIIDU NÕUKOGU,
võttes arvesse Euroopa Ühenduse asutamislepingut, eelkõige selle artikleid 60 ja 301,
võttes arvesse nõukogu 10. juuni 2004. aasta ühist seisukohta 2004/510/ÜVJP, millega muudetakse ühist seisukohta 2004/31/ÜVJP relva-, laskemoona- ja sõjavarustusembargo kehtestamise kohta Sudaani suhtes, (1)
võttes arvesse komisjoni ettepanekut,
ning arvestades järgmist:
(1)
Nõukogu ühise seisukohaga 2004/31/ÜVJP (2) nähakse Sudaani suhtes ette relva- , laskemoona- ja sõjavarustusembargo, sealhulgas keelatakse Sudaanile osutada sõjalise tegevusega seotud tehnilist ja rahalist abi. Sõjalise tegevusega seotud tehnilise ja rahalise abi osutamise keeld rakendati ühenduse tasandil määrusega (EÜ) nr 131/2004, mis käsitleb teatavaid piiranguid Sudaani suhtes. (3)
(2)
Pidades silmas Sudaanis ja kogu piirkonnas toimunud arengut, sealhulgas 8. aprillil 2004 alla kirjutatud Darfuri konfliktiga seotud humanitaar-relvarahukokkulepet, ning kavandatavat Aafrika Liidu juhitavat relvarahukomisjoni missiooni Sudaanis, muudeti ühist seisukohta 2004/31/ÜVJP 10. juuni 2004. aasta ühise seisukohaga 2004/510/ÜVJP, millega tehakse Aafrika Liidu kriisireguleerimisoperatsioonide puhul embargo suhtes täiendav erand.
(3)
Nimetatud erand kehtib ka teatava rahalise ja tehnilise abi embargo suhtes. Määrust (EÜ) nr 131/2004 tuleks seega vastavalt muuta.
(4)
Tagamaks erandi võimalikult kiire jõustumine, peab käesolev määrus jõustuma viivitamata ning seda tuleb kohaldada alates ühise seisukoha 2004/510/ÜVJP vastuvõtmise kuupäevast,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 131/2004 artikkel 4 asendatakse järgmisega:
“Artikkel 4
1. Erandina artiklitest 2 ja 3 võivad liikmesriikide lisas loetletud pädevad asutused lubada rahastamist ning rahalise ja tehnilise abi osutamist seoses:
a)
mittesurmava sõjavarustusega, mis on ette nähtud üksnes humanitaar- või kaitseotstarbeliseks kasutamiseks või ÜRO, Aafrika Liidu, Euroopa Liidu ja ühenduse institutsioonide väljaarendamisprogrammide jaoks;
b)
Euroopa Liidu ja ÜRO kriisireguleerimisoperatsioonideks ette nähtud varustusega;
c)
demineerimisel kasutatavate seadmete ja varustusega;
d)
Aafrika Liidu kriisireguleerimisoperatsioonidega, sealhulgas sellisteks operatsioonideks mõeldud varustusega.
2. Luba ei anta tegevuse suhtes, mis on juba aset leidnud.”
Artikkel 2
Käesolev määrus jõustub Euroopa Liidu Teatajas avaldamise päeval.
Määrust kohaldatakse alates 10. juunist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 26. juuli 2004

Labels: 18
15
5